李氏小池亭十二韻
作者：韋莊
朝代：唐

paragraphs: 積石亂巉巉，庭莎綠不芟。
小橋低跨水，危檻半依巖。
花落魚爭唼，櫻紅鳥競鵮。
引泉疏地脈，掃絮積山嵌。
古柳紅綃織，新篁紫綺緘。
養猿秋嘯月，放鶴夜棲杉。
枕簟谿雲膩，池塘海雨鹹。
語窗雞逞辨，舐鼎犬偏饞。
踏蘚青粘屐，攀蘿綠映衫。
訪僧舟北渡，貰酒日西銜。
遲客登高閣，題詩遶翠嵒。
家藏何所寶，清韻滿琅函。